El 49é Festival de Bandes de l’SM L’Artística Manisense commemora el centenari de Manises com a Ciutat Històrica i Laboriosa
12 de juliol de 2024

L’agrupació convidada ha sigut la banda simfònica de la Societat Joventut Musical d’Albal

Manises, 12 de juliol de 2024. El Passeig Guillermo de Osma de Manises ha acollit un any més el Festival de Bandes Ciutat de Manises, organitzat per la Societat Musical L’Artística Manisense amb la col·laboració de l’Ajuntament de Manises, dins de la programació de festes de la localitat de l’Horta Sud. El tradicional acte s’ha celebrat el dissabte 12 de juliol i ha posat el focus en la celebració del centenari de Manises com a Ciutat Històrica i Laboriosa.

En aquesta 49 edició, l’agrupació convidada ha sigut la banda simfònica de la Societat Joventut Musical d’Albal, amb la direcció de Carlos Riera Andreu, que ha interpretat les obres Nostradamus, d'Otto M. Schwarz, i Saga Candida, de Bert Appermont, dins d’un programa inspirat en l’Europa medieval.

Per la seua part, l’amfitriona, la banda simfònica de l’SM L’Artística Manisense, amb la batuta del seu director titular Manuel Godoy, ens ha oferit el pasdoble Jenaro Melguizo d'Óscar Navarro, una selecció de moviments d'El Olimpo de los Dioses, d’Óscar Navarro, i la Torre del Oro, de Gerónimo Giménez.

En paraules de l’alcalde de Manises, Javier Mansilla, "la participació de la Societat Musical L’Artística Manisense esdevé fonamental en el 100 aniversari de l'obtenció del títol de Ciutat Històrica i Laboriosa perquè no s’entén una festa sense música, a més, no podem oblidar el paper tan important que exerceix per a cohesionar el teixit cultural i social de la nostra localitat". "Manises és sinònim de música, festa i cultura", ha conclòs l'alcalde.

L’edició número 49 del Festival de Bandes Ciutat de Manises s’emmarca dins de les activitats programades amb motiu de la celebració del centenari de Manises com a Ciutat Històrica i Laboriosa, que l’Ajuntament de Manises ha impulsat durant aquest any 2024.

El festival està molt arrelat a la història de la ciutat de l’Horta Sud, i s’ha celebrat a les portes de l’edifici històric de l’Antiga Escola de Ceràmica, actual seu de l’SM L’Artística Manisense. Per a aquest concert, la banda ha interpretat, fora del programa oficial, una peça musical molt relacionada amb la celebració d’aquest centenari.